Document ID: 32007D0527

DECIZIA COMISIEI
din 25 iulie 2007
de autorizare a Bulgariei și României în ceea ce privește derogarea de la Directiva 1999/105/CE a Consiliului privind comercializarea materialului forestier de reproducere cu privire la stocurile acumulate de la 1 ianuarie 2003 până la 31 decembrie 2006
[notificată cu numărul C(2007) 3541]
(2007/527/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Actul de aderare a Bulgariei și a României, în special articolul 42,
întrucât:
(1)
În conformitate cu articolul 42 din Actul de aderare a Bulgariei și a României, Comisia poate adopta măsuri tranzitorii, dacă aceste măsuri tranzitorii sunt necesare pentru a facilita tranziția de la regimul existent în noile state membre la cel care rezultă în urma aplicării normelor comunitare veterinare și de protecție a plantelor. Aceste norme includ normele privind comercializarea materialului forestier de reproducere.
(2)
Directiva 1999/105/CE a Consiliului din 22 decembrie 1999 privind comercializarea materialului forestier de reproducere (1) prevede că materialul forestier de reproducere poate fi comercializat numai în condițiile în care sunt îndeplinite cerințele articolului 6 alineatele (1) și (3) din directivă.
(3)
Directiva 1999/105/CE permite comercializarea până la epuizarea stocurilor de material forestier de reproducere acumulat înainte de 1 ianuarie 2003.
(4)
Bulgaria și România au informat Comisia și celelalte state membre cu privire la existența stocurilor de material forestier de reproducere produs pe teritoriile lor de la 1 ianuarie 2003 până la 31 decembrie 2006. Comercializarea acestui material nu s-ar permite decât în cazul aprobării derogării de la dispozițiile Directivei 1999/105/CE.
(5)
Pentru ca aceste țări să poată comercializa stocurile de material forestier de reproducere produs de la 1 ianuarie 2003 până la 31 decembrie 2006, acestora ar trebui să li se permită să comercializeze pe teritoriile lor, până la 31 decembrie 2009, material forestier de reproducere produs în perioada menționată, în conformitate cu dispozițiile lor naționale aplicabile în perioada de producție.
(6)
Etichetele sau documentele însoțitoare ar trebui să indice faptul că acest material poate fi comercializat numai în statele membre în care a fost produs.
(7)
Măsurile prevăzute de prezenta decizie sunt în conformitate cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTA DECIZIE:
Articolul 1
Prin derogare de la articolul 6 alineatele (1) și (3) din Directiva 1999/105/CE, Bulgaria și România sunt autorizate să comercializeze, până la 31 decembrie 2009, material forestier de reproducere produs pe teritoriile lor de la 1 ianuarie 2003 până la 31 decembrie 2006, care nu a fost produs în conformitate cu dispozițiile directivei, cu condiția ca acesta să corespundă dispozițiilor lor naționale aplicabile în perioada de producție.
Acest material forestier de reproducere se comercializează numai pe teritoriul statului membru producător.
Eticheta sau documentul, oficial sau de altă natură, care se aplică sau însoțește acest material forestier de reproducere trebuie să indice în mod clar că acesta este destinat comercializării exclusive pe teritoriul acelui stat membru.
Articolul 2
Prezenta decizie se adresează statelor membre.
Adoptată la Bruxelles, 25 iulie 2007.

Labels: 3
15
18
6